**Emauzy - scénka na Veľkú noc**

Osoby:

Sára a Judit – dve susedky

Kleofáš a druhý učeník (podľa Lk 24, 13-33)

Niekoľko detí a ľud

*Na úvod scénky môže zaznieť vhodný úryvok z Božieho slova, alebo vhodná pieseň, či melódia.*

**Scéna:**

Smerovka Emauzy. Ženy sú akoby pred domom. Od stromu na strom (figovník) visí šnúra s prádlom.

\*\*\*

**Judita:** Šalom. Pokoj tebe suseda. Tak už máme sviatky zase za sebou. Vždy sa toľko teším, až príde Pascha, a za chvíľu je po nej. Ako sa ti darí, Sára? Máš veľa práce? Vyzeráš ustarostene!

**Sára:** Ale Judit, tento rok je všetko hore nohami. Už to nie je ako za našich mladých rokov. Stále nejaké novoty a chaos, človek nemôže ani tie sviatky prežiť trochu v kľude.

**Judita:** Ako to?

**Sára:** Nepočula si o tom, čo sa stalo? Stále na to musím myslieť.

**Judita:** A na čo, rozprávaj! Som stále doma, okolo detí.. Nikam sa nedostanem. Pozri, koľko mám len prádla.

**Sára:** Vari si nepočula o Ježišovi? Hovoria mu Nazaretský.

**Judita:** Niečo som počula, ale nemá to hlavu ani pätu..

**Sára:** Niektorí hovoria, že je to Mesiáš. Ja som ho dokonca videla. Bola som práve pri Ovčej bráne a zrazu vidím veľký zhluk ľudí. Idem bližšie – asi tam budú niečo rozdávať, myslela som si. A bol tam on!

**Judita:** A čo robil?

**Sára:** V rybníku ležal jeden chorý, bol vraj ochrnutý už tridsať osem rokov. Ježiš sa ho opýtal: „Chceš byť zdravý?“ A ochrnutý mu povedal: „Pane, nemám nikoho, kto by ma odniesol do rybníka, keď sa voda rozvíri. Keď sa tam dostanem sám, niekto iný ma predbehne.“ A vieš, čo mu na to ten Ježiš odpovedal? „Vstaň, vezmi si lôžko a choď!“

**Judita:** A čo sa stalo?

**Sára:** On naozaj vstal a chodil! Po tridsiatich ôsmych rokoch! Nemohla som uveriť vlastným očiam.

**Judita:** Nehovor. To by som chcela vidieť aj ja..

**Sára:** A to vôbec nie je všetko! Uzdravil ešte veľa iných chorôb a dokonca vraj vzkriesil aj niekoľko mŕtvych.. !

**Judita:** Uzdravil, vzkriesil.. Prečo hovoríš v minulom čísle? Vari to už nerobí?

**Sára:** To je práve to. Nerobí.

**Judita:** Ako to myslíš?

**Sára:** Ukrižovali ho.

**Judita:** Čože? Kto? A prečo?

**Sára:** To by bolo dlhé rozprávanie. Sama tomu nerozumiem. Muž sa čo nevidieť vráti a musím mu pripraviť placky.. Povedal by, že trávim čas klebetením..

**Judita:** Ty si ale dobrá. Niečo začneš a nedokončíš!

Sára: Už som ti povedala, že sa v tom sama nevyznám, ale jedno viem isto. Ten človek nemohol byť len tak niekto. Hovoril, že ho posiela Boh, a Boha nazýval svojim otcom!

A farizejom a zákonníkom vytýkal, že dodržujú predpisy Zákona len naoko, ale v skutočnosti im na druhom človeku nezáleží.

**Judita:** Aha, a tí sa ho chceli zbaviť, nie?

**Sára:** To vieš, bol im tŕňom v oku. Najviac im vadilo, že by mal byť Božím Synom. Ale čo keď to bol naozaj ten sľúbený Mesiáš? *(Dá si ruku k čelu, ako keď sa pozerá do diaľky).* Počkaj, mám dojem, že vidím dvoch z tých, čo s ním chodili. Kam idú? Že by do Emauz?

**Judita:** Vypadajú ako zmoknuté kury!

**Sára:** Ani sa nedivím. Poď sa schovať za figovník, možno sa niečo dozvieme.

\*\*\*

*Kleofáš s druhým učeníkom sa zastavia pred figovníkom. Obaja sa tvária smutne a sklesnuto.*

**Druhý:** Kleofáš?

**Kleofáš:** Hmm..

**Druhý:** Kleofáš, môžeš to pochopiť?

**Kleofáš:** Nie. Toľko som mu veril..

**Druhý:** Ja tiež. Neviem, čo si teraz počnem. Všetko som zanechal, on bol moja jediná nádej, môj zmysel života. Dúfal som, že oslobodí náš národ a nastolí nový poriadok. A teraz... ?

**Kleofáš:** A teraz je všetko preč. Mal som ho rád. Tiež ma teraz mrzí, že som ani nemal odvahu byť pod krížom, keď umieral. Moja žena tam bola.. Asi sa z toho chudáčik trochu pomiatla. A ostatné ženy tiež. Počul si, čo dnes tvrdili?

**Druhý:** Nie. Čo také?

**Kleofáš:** No, že ho nenašli! Išli k hrobu a ten bol prázdny! Akýsi anjel im vraj povedal, že Ježiš žije!

**Druhý:** Nepoznáš ženy? Oni vidia i to, čo nie je.. *(idú ďalej)*

*Obidvaja ďalej pokračujú v ceste. Ženy znovu vyjdú na scénu.*

**Sára:** Počula si to? Zase ohovára ženy. A kde boli, keď umieral? Skoro všetci sa rozutekali, iba niekoľko žien stálo pod krížom. Aj tak si myslím, že by to mohla byť pravda!

**Judita:** Aká pravda? Čo tým myslíš?

**Sára:** No to, že žije. Keby si ho videla, ako vyzeráš. (hovorí s nadšením): Žiarilo z neho niečo tak zvláštneho, že sa to nedá vyjadriť. Ja si naozaj myslím, že bol poslaný od Boha!

**Judita:** Ale keď raz zomrel, nemôže predsa žiť. Kto to kedy počul?!

**Sára:** Počul – nepočul, prečo by to Boh nemohol urobiť?

**Judita:** Vieš čo? Vrátim sa radšej k svojej práci.. Ale nasadila si mi chrobáka do hlavy. Mám teraz o čom premýšľať.

\*\*\*

*Obe ženy sa rozídu a dajú sa do práce. Judita zbiera prádlo (pritom si pohmkáva). Sára vezme misu a varešku a ide zamiešať na placky. Potom sa znovu objaví Judita, sadne si a zašíva prádlo. (Zbor môže pritom spievať pieseň) Judita vstane, rozhliadne sa s rukou na čele a začne zvolávať deti. (Tu sa deti môžu naozaj zbehnúť)*

**Judita** *(volá):* Deti, kde ste? Už bude noc! Poďte domov!

**Sára** *(vyjde z domu):* Dneska bol krásny deň. A požehnaný! Utkala som kus peknej súkenice. Nech je pochválený Pán, náš Boh za všetko, čo nám dáva. (Pozrie sa na Juditine deti): Máš pekný kŕdeľ, Judita, len čo je pravda. Máte čo živiť!

**Judita:** Chvála Bohu, ktorý nás žehná. A pomáha!

**Sára** *(obráti sa na druhú stranu, odkiaľ prichádza Kleofáš s druhým učeníkom):* Pozri Judita! Nie sú to náhodou tí dvaja, čo išli tadiaľto dopoludnia? Ako sa ponáhľajú! A priamo žiaria radosťou!

**Judita:** Vyzerajú úplne inak.. Ale sú to oni, máš pravdu!

*Kleofáš s druhým učeníkom prídu až k nim.*

**Druhý** *(ide trochu napred):* Kleofáš, ponáhľaj sa, mám takú radosť, že si pripadám akoby som mal krídla!

**Kleofáš:** Ja tiež! Kto by to bol povedal? Už sa teším, ako to povieme ostatným!

**Sára:** Kam sa tak ponáhľate? Je večer, teraz už nič nestihnete!

**Kleofáš:** Keby si zažila to, čo my, tak by si sa ponáhľala..

**Sára:** A čo sa vám prihodilo?

**Obidvaja:** Videli sme Pána!

**Druhý:** Žije! Bol vzkriesený! Hovorili sme s ním!

**Sára:** Naozaj? Myslíš Ježiša? Toho Nazaretského?

**Obidvaja** *(potvrdzuju):* A koho iného?

**Sára:** Ja som to tušila! Čo som ti hovorila, Judita?

**Judita:** Ak je to pravda, chcem ho tiež vidieť!

**Sára** *(nepočúva ju):* To je novina, to je ale novina.. Rýchlo to musíme všade rozhlásiť!

**Judita** *(obracia sa ku Kleofášovi):* Kde je teraz? Kde ho stretnem?

**Kleofáš:** Všade ho môžeš stretnúť! Ale nemusíš ho hneď spoznať. Musíš sa dobre pozerať a hlavne počúvať!

**Druhý:** Poznali sme ho až podľa jeho slov a hlavne pri lámaní chleba!

**Sára** *(volá okolo seba):* Ľudia, deti, poďte všetci sem! *(Pomaly sa schádzajú).* Ježiš Nazaretský, ten, ktorý nás prišiel vyslobodiť, ten ktorý robil zázraky, ten, čo zomrel na kríži, zas žije!!!

*Dvaja učeníci idú ďalej do Jeruzalema..*

\*\*\*

*Všetci, vrátane divákov môžu zaspievať pieseň.. (Napr. Ježiš žije..)*

Zdroj: <http://www.biskupstvi.cz/kc>

Preložil: Mgr. Marián Majzel